**Бірлескен коммюнике**

**Орталық Азия – Еуропалық Одақ**

**16-шы Министрлік кездесу**

1. Қазақстан, Қырғыз Республикасы, Тәжікстан, Түрікменстан және Өзбекстан сыртқы істер министрлері, сондай-ақ Еуропалық Одақтың (ЕО) Сыртқы істер және қауіпсіздік саясаты жөніндегі жоғарғы өкілі / Еуропалық комиссияның вице-президенті, Халықаралық әріптестік мәселелері жөніндегі Еуропа комиссары Орталық Азия – Еуропалық Одақ 16-шы министрлік кездесуін 2020 жылғы 17 қарашада өткізді. Covid-19 пандемиясына байланысты қалыптасқан шектеулерді ескере отырып, кездесу толықтай бейнеконференция арқылы өтті.
2. Қатысушылар екі өңір арасында өзара мүдделерге негізделген нық, өршіл және келешекке бағытталған серіктестік құруға өзара міндеттемелерін қайта растады. Олар халықаралық құқыққа сәйкес бейбітшілік, қауіпсіздік, жалпыға ортақ адам құқықтары, демократия және орнықты даму жолында бірлесе жұмыс істеуге ұмтылыстарын растады.
3. Қатысушылар Covid-19 пандемиясының өз өңірлеріне ықпал еткен салдарларын талқылап, төзімділік пен гүлденуге қолдау көрсетуге және жасыл, тұрақты мен инклюзивті жолмен пандемиядан кейін қалпына келтіру үшін бірлесіп жұмыс істеуге мүдделілігін атап өтті. Орталық Азия министрлері денсаулық сақтау жүйесінің жедел қажеттіліктерін қанағаттандыру және ұзақ мерзімді әлеуметтік-экономикалық қатерлерді шешу үшін өңірге жәрдем ретінде жеткізілген 134 миллион еуро көлеміндегі «Team Europe» ынтымақтастық пакеті үшін аса ризашылықтарын білдірді.
4. ЕО және Орталық Азия сыртқы істер министрлері 2019 жылы қабылданған ЕО-ның Орталық Азия бойынша стратегиясында бекітілген басымдықтардың қазіргі жағдайда және өңірдің болашақ дамуы үшін ерекше өзектілігін атап өтті. ЕО Орталық Азия елдерінің әлемдік сауда жүйесіне енуі мен өзара ынтымақтастығының жақтаушысы болып, өңір елдерінің реформалау үрдістерінің қолдаушысы ретіндегі рөлін нығайтуға ниетін қайта растады. ЕО Орталық Азиядағы өңірлік ынтымақтастықты, соның ішінде шекараны басқару, сауданы жеңілдету, адамдар арасындағы байланыстарды нығайту және су көздерін басқару, сондай-ақ коронавирус пандемиясы кезіндегі ішкі өңірлік ықпалдастықты дамытуға бағытталған бастамаларды жоғары бағалайды және қаржы, техникалық құралдарымен нақты қолдауын көрсетуде.
5. ЕО және Орталық Азия өкілдері ЕО-ның әлемдегі әріптестерімен ынтымақтастығының негізгі элементі болып табылатын заң үстемдігі, демократиялық басқару, гендерлік теңдік пен жалпыға ортақ адам құқықтары бағытында ілгерілету маңыздығын қуаттады. Биылғы жылы БҰҰ-ның «*Әйелдер, бейбітшілік және қауіпсіздік»* 1325-қарарының жиырма жылдығы және «*Бейжің іс-қимыл платформасының»* жиырма бес жылдығы атап өтілетіне орай, қатысушылар әйелдер мен азаматтық қоғам ұйымдарының шешім қабылдау үрдісіндегі толыққанды, тең және мағыналы қатысуын қолдау маңыздығына назар аударды. Олар өңірде жастарға мүмкіндіктер туғызу, соның ішінде жалпыға бірдей, әсіресе қыздарға сапалы білім алуға және лайықты еңбекке қол жетімділікті арттыру үшін ынтымақтастықты күшейтуге шақырды.
6. ЕО және Орталық Азия сыртқы істер министрлері өңірдің орнықты әлеуметтік-экономикалық дамуының негізгі факторлары ретінде денсаулық сақтау мен білім беру саласындағы өзара ынтымақтастықты құптады.
7. ЕО климат жөніндегі Париж міндеттемелерін жүзеге асыруда және көміртегі бейтараптығына жету мақсатында өңірдің жасыл экономикаға, соның ішінде орнықты энергияға көшуіне қол жеткізуде жалғасқан прогрессті құптады. ЕО Орталық Азия елдерін 2020 жылдың аяғына дейін жаңа кеңейтілген Ұлттық бекітілген жарналарды (ҰБЖ) ұсынуға шақырды. ЕО Энергетикалық хартия келісімін жаңарту бойынша өткізіліп келген келіссөздердегі Орталық Азия елдерінің белсенді қатысуын құптады.
8. Еуропалық Одақ және Орталық Азия сыртқы істер министрлері экономиканы әртараптандыру мен трансформациялау қарқынын жеделдетуде, өнімділік пен бәсекеге қабілеттілікті арттыруда, сондай-ақ Орталық Азия елдерінің жаһандық экономикаға толыққанды қатысуын қамтамасыз етуде ғылым, технология және инновация шешуші рөл атқаратынын ерекше атап өтті. Еуропалық Одақ пен Орталық Азия елдері ғылым, технология және инновация саласында, соның ішінде қолайлы орта құру арқылы ынтымақтасу маңыздылығына назар аударды.
9. ЕО және Орталық Азия министрлері қауіпсіздік пен контртерроризм бойынша, сондай-ақ трансұлттық ұйымдасқан қылмысқа, адам саудасына, есірткінің трансұлттық заңсыз айналымына және киберқауіпсіздік қауіп-қатерлеріне қарсы бірлескен күрестегі ЕО - Орталық Азия ынтымақтастығын кеңейтуде қол жеткізілген прогресс үшін ризашылықтарын білдірді.
10. ЕО және Орталық Азия сыртқы істер министрлері Тәжікстан Республикасының үкіметі ЕО, БҰҰ, ЕҚЫҰ және өзге де халықаралық және өңірлік ұйымдармен ынтымақтастықта бірлесіп өткізген *«Терроризмге және оның заңсыз есірткі айналымы мен ұйымдасқан қылмыс тарапынан қаржыландырылуына қарсы халықаралық және өңірлік ынтымақтастық»* туралы жоғары деңгейлі конференцияның нәтижелерін қоштады.
11. ЕО және Орталық Азия сыртқы істер министрлері Түрікменстан үкіметінің 2020 жылғы 12 желтоқсанда Ашғабадта Түрікменстанның Тұрақты бейтараптық мәртебесін халықаралық мойындаудың 25 жылдығына орай *«Бейтараптық саясаты және оның халықаралық бейбітшілікті, қауіпсіздік пен орнықты дамуды қамтамасыз етудегі маңызы»* халықаралық конференцияны өткізу, сондай-ақ Халықаралық бейбітшілік пен сенім жылы деп Біріккен Ұлттар Ұйымының Бас Ассамблеясы жариялаған 2021 жылы Халықаралық жоғары деңгейлі форум ұйымдастыру туралы бастамаларын құптады. Қатысушылар Біріккен Ұлттар Ұйымының алаңында Түрікменстан үкіметінің бастамасымен құрылған Бейбітшілік, қауіпсіздік және даму үшін бейтараптық достар тобын қолдады.
12. Қатысушылар Еуропалық Одақтың Еуропа мен Азияны жақындастыру стратегиясына және ЕО-ның өңірдегі жеке инвестицияларды тартуға бағытталған жаңа қаржы құралдары шеңберінде берілетін мүмкіндіктеріне сүйене отырып, инфрақұрылым, көлік және цифрлық салалар бойынша Еуропа мен Азия арасындағы орнықты байланыстықты ілгерілету бойынша ынтымақтастықты белсендіру қажеттігін атап өтті. Олар Өзбекстанның 2021 жылы *Байланыстық және орнықты даму бойынша ЕО - Орталық Азия министрлік конференцияны* өткізу туралы ұсынысын құптады.
13. Қатысушылар ауғанішілік жан-жақты татуласу үрдісін ілгерілету үшін толық және лезде атысты тоқтату және бүтіндей өңірдің дамуы үшін терроризмнен азат, бейбіт және гүлденген Ауғанстан қажет екендігіне келісті. Осы тұрғыда қатысушылар инклюзивті бейбітшілік үдерісін, барлық ауғандықтардың жалпыға ортақ адам құқықтарын және Ауғанстандағы орнықты дамуды қолдау бойынша ынтымақтастықты кеңейтуге ортақ міндеттемелерін растады. Осыған орай, қатысушылар Душанбеде Тәжікстан Республикасы өткізетін «*Азия жүрегі – Ыстамбұл процесінің»* 9-шы министрлік конференциясының маңыздылығын атап өтті.
14. Министрлік бейнеконференция 2021-2027 жылдарға арналған бюджеттік кезеңге ЕО-ның көмегін жоспарлау жөнінде нәтижелі және сындарлы пікір алмасуға мүмкіндік берді.
15. Қатысушылар ЕО мен Орталық Азия елдері арасындағы қатынастардың негізі ретінде Кеңейтілген әріптестік пен ынтымақтастық туралы келісімдердің (EPCA) маңыздығын атап өтті.
16. Қатысушылар 2020 жылғы 27 қазандағы *«ЕО - Орталық Азия азаматтық форумында»* жасалған ұсыныстарды жоғары бағалап, 2021 жылы Бішкекте алғашқы *«ЕО - Орталық Азия экономикалық форумын»* ұйымдастыруға келісті. Қатысушылар бұл іс-шаралар екі өңірдің азаматтық қоғамы мен іскерлік топтардың ЕО - Орталық Азия әріптестігінің дамуына үлес қосуына мүмкіндік беретін деп пайымдайды. ЕО және Орталық Азия өкілдері Өзбекстанның *ЕО - Орталық Азия туристік форумын* өткізу туралы ұсынысын құптады.
17. Қатысушылар Еуропалық Одаққа виртуалдық кездесуді өткізгені үшін зор ризашылықтарын білдірді және 2021 жылы Душанбеде кездесуге келісті.